BEGRUNDELSE

1. BAGGRUND FOR FORSLAGET

I sine konklusioner af 12. juli 2010 på Kommissionens meddelelse "Status og fremtidsperspektiver for ITER-projektet" anmodede Rådet Europa-Kommissionen om at undersøge og fastlægge måden, hvorpå Kommissionen, medlemsstaterne og fællesforetagendet for ITER og fusionsenergiudvikling "Fusion for Energy" (F4E) skulle udføre deres ansvar og opgaver vedrørende ITER.

Der blev udarbejdet en detaljeret liste over foranstaltninger i et arbejdsdokument fra Kommissionens tjenestegrene, "Towards a robust management and governance of the ITER project", der blev offentliggjort den 9. november 2010, som på internationalt plan primært var rettet mod ITER-organisationen (IO) og på europæisk plan primært mod F4E.

Med Kroatiens tiltrædelse af Den Europæiske Union den 1. juli 2013 vil vedtægterne for F4E blive ændret for at give Kroatien stemmeret i bestyrelsen for F4E. Kommissionen foreslår i anledning af denne ændring og i overensstemmelse med arbejdsdokumentet fra Kommissionens tjenestegrene fra 2010 at vedtage yderligere ændringer for at forbedre driften og ledelsen af F4E.

Disse forslag blev grundigt debatteret blandt medlemmerne af bestyrelsen for F4E, hvorefter bestyrelsen enstemmigt vedtog ændringsforslagene på sit møde den 9.-10. december 2013. I henhold til proceduren for ændringsforslag som fastlagt i artikel 21 i vedtægterne for F4E kan Kommissionen, når bestyrelsen har vedtaget ændringsforslagene, forelægge sit forslag til vedtægtsændringer til vedtagelse i Rådet.

Kommissionen fremlægger derfor i overensstemmelse med artikel 50 i Euratom-traktaten og artikel 21 i vedtægterne for F4E hermed et forslag for Rådet til vedtagelse af disse ændringsforslag.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Medlemmerne af bestyrelsen for F4E er de primære berørte parter i F4E. Alle medlemsstater, Schweiz og Euratom er repræsenteret, og de skal høres om og give samtykke til ethvert ændringsforslag til vedtægterne for F4E i overensstemmelse med artikel 6, stk. 4, i disse vedtægter.

Derfor fremlagde Kommissionen i juni 2013 et udkast til forslag om ændring af vedtægterne for F4E for bestyrelsen. Bestyrelsen besluttede herefter at nedsætte en ad hoc-gruppe under forsæde af bestyrelsesformanden og med mandat til at søge at opnå enighed blandt medlemmerne om forslagene til vedtægtsændringer.

Det første møde i denne ad hoc-gruppe fandt sted den 21. oktober 2013, hvorefter der blev udarbejdet og fremlagt et forslag for bestyrelsen på mødet den 9.-10. december 2013. På dette møde vedtog bestyrelsen enstemmigt ændringsforslagene, og nu kan Kommissionen fremlægge dem for Rådet til vedtagelse.

3. JURIDISKE ASPEKTER AF FORSLAGET

1. Omdefinering af forretningsudvalgets rolle, nedsættelse af et indkøbs- og kontraktudvalg og oprettelse af et stabsudvalg

De opgaver, der i øjeblikket varetages af forretningsudvalget, vil blive fordelt på to udvalg, nemlig et "administrations- og ledelsesudvalg" og et "indkøbs- og kontraktudvalg". Den foreslåede opdeling af disse opgaver stemmer bedre overens med sammensætningen af disse to udvalg, idet førstnævnte består af repræsentanter for medlemmerne og sidstnævnte af eksperter, der handler i deres personlige egenskab.

Administrations- og ledelsesudvalget skal bl.a. udarbejde udtalelser og henstillinger til bestyrelsen om budgettet, ressourcebehovsplanen, årsregnskaberne, projektplanen, arbejdsprogrammet osv.

Indkøbs- og kontraktudvalget skal udstede anbefalinger til direktøren for F4E om tildeling af kontrakter og vil kun have en rådgivende funktion i modsætning til det nuværende forretningsudvalg, som har en godkendende rolle. Denne ændring er fuldt ud overensstemmende med de beføjelser, som direktøren for F4E har i egenskab af bemyndiget anvisningsberettiget. Kommissionens interne revisionstjeneste har påpeget, at direktøren er ansvarlig for tildeling af kontrakter og ikke bør delegere dette ansvar til et udvalg, hvis medlemmer udnævnes af bestyrelsen i deres personlige egenskab.

"Stabsudvalget" – et udvalg, der ikke er defineret i Rådets oprindelige beslutning om oprettelse af F4E – blev nedsat ifølge bestyrelsens afgørelse i 2011 som et hjælpeorgan, der skal bistå bestyrelsen ved forberedelsen af bestyrelsesafgørelser. Det foreslås nu at indarbejde dette udvalg specifikt i vedtægterne for F4E, da bestyrelsen mener, at det har vist sig at være en værdifuld hjælp, der befordrer et mere effektivt bestyrelsesarbejde.

2. Styrkelse af Euratoms rettigheder med hensyn til forbehold for lovligheden

I henhold til artikel 6, stk. 6, i de nugældende vedtægter for F4E har Euratom ret til at tage forbehold over for en afgørelse truffet af bestyrelsen, når det finder, at den pågældende afgørelse kan være i strid med EU-retten. I så fald suspenderes afgørelsen, og Kommissionen får sagen forelagt med henblik på at undersøge dens lovlighed. Imidlertid kan bestyrelsen træffe en afgørelse, selv om Kommissionen i sin udtalelse anfægter dens lovlighed. En styrkelse af Kommissionens rettigheder i bestemmelsen om forbehold for lovligheden ville sikre overensstemmelse mellem bestyrelsens afgørelser og EU-retten i henhold til artikel 17 i traktaten om Den Europæiske Union, hvor det hedder, at Kommissionen "drager omsorg for gennemførelsen af traktaterne og af de foranstaltninger, der vedtages af institutionerne på grundlag heraf".

Med denne ændring kan bestyrelsen ikke vedtage en afgørelse, så længe Kommissionen har afgivet en udtalelse om, at den betvivler lovligheden heraf.

3. Privilegeret partnerskab med udpegede organisationer inden for videnskabelig og teknologisk fusionsforskning

Formålet med denne ændring er at sikre et stabilt forhold til de europæiske fusionslaboratorier (European Fusion Laboratories, EFL).

Dette forhold er vigtigt for, at det europæiske fusionsprogram kan drives effektivt og resultatorienteret, at F4E kan varetage sine ansvarsområder, og at EFL kan optimere sin kapacitet og deltagelse. For fusionslaboratorierne ville det sikre en stabil ramme for en flerårig aktivitetsplan, mens det for F4E ville sikre en stabil og pålidelig F&U-støtte baseret på viden og knowhow, der henholdsvis er udviklet i det europæiske fusionsprogram gennem de seneste 30 års aktiviteter og vil blive det fremover.

Fordelen for det europæiske fusionsprogram ville være en bedre udnyttelse af ressourcerne, så det bl.a. kan sikres, at flaskehalse og dobbeltarbejde minimeres, og den nationale støtte kombineres optimalt med EU-støtten, der formidles gennem F4E.

4. Tilpasning som følge af den nye rammefinansforordning

Den nye rammefinansforordning for de organer, der er nævnt i artikel 208 i Europa-Parlamentets og Rådets forordning (EU, Euratom) nr. 966/2012, er for nylig blevet vedtaget af Kommissionen. Denne nye forordning indeholder bestemmelser, som skal indarbejdes i grundretsakten (Rådets beslutning) eller i basisretsakten (vedtægterne) om oprettelse af disse organer, hvilket også gælder F4E. Ændringsforslagene er rent tekniske og påvirker ikke indholdet af forslaget, som bestyrelsen har godkendt. I den henseende er det vigtigt at bemærke, at Kommissionens interne revisor i henhold til artikel 208, stk. 3, udøver sine beføjelser som intern revisor for F4E. Derfor skal stk. 2 i artikel 5 i Rådets beslutning, hvorefter fællesforetagendet opretter sin egen interne revisionsafdeling, slettes. Punkt 3 i bilag III til vedtægterne er derfor blev ændret til, at fællesforetagendet opretter en revisionskapacitet.

5. Ændringsforslag til justering af vedtægterne efter den nye basisretsakt vedrørende finansiering af F4E-aktiviteter, som Rådet vedtog i december 2013

Rådets afgørelse om finansieringen af F4E-aktiviteterne for 2014-2020 indebærer en ændring til vedtægterne for F4E. Ifølge den nuværende artikel 12, stk. 1, litra a), i vedtægterne for F4E stilles bidraget fra Euratom til rådighed gennem Fællesskabets forsknings- og uddannelsesprogrammer, som vedtages i medfør af traktatens artikel 7. Denne bestemmelse skal ændres for at tage hensyn til, at finansieringen af F4E i 2014-2020 ikke stilles til rådighed gennem Euratom-rammeprogrammet, men i medfør af denne nye afgørelse fra Rådet på grundlag af traktatens artikel 47.

Desuden indsættes en ny artikel 5aa i Rådets afgørelse om oprettelse af "Fusion for Energy" for at skærpe fællesforetagendets beskyttelse af sine medlemmers finansielle interesser.

6. Stemmerettigheder til Kroatien

Bestyrelsen besluttede på sit møde den 10.-11. juni 2013 at foreslå, at Kroatien får to stemmer i bestyrelsen.

4. VIRKNINGER FOR BUDGETTET

Dette forslag til Rådets afgørelse har ingen budgetmæssige virkninger. Finansieringen af F4E-aktiviteterne i perioden 2014-2020 er blevet fastlagt ved Rådets afgørelse 2013/791/Euratom af 13. december 2013.

2014/0215 (NLE)

Forslag til

RÅDETS AFGØRELSE

om ændring af beslutning 2007/198/Euratom om oprettelse af et europæisk fællesforetagende for ITER og fusionsenergiudvikling og om tilståelse af fordele til det

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Atomenergifællesskab, særlig artikel 47, stk. 3 og 4, og artikel 48,

under henvisning til forslag fra Europa-Kommissionen og

ud fra følgende betragtninger:

(1) Ved Rådets beslutning 2007/198/Euratom[1] oprettedes Det Europæiske Fællesforetagende for ITER og fusionsenergiudvikling (herefter benævnt "fællesforetagendet") til formidling af bidraget fra Det Europæiske Atomenergifællesskab (herefter benævnt "Euratom") til Den Internationale Fusionsenergiorganisation for ITER og aftalen med Japan om den bredere strategi og til udarbejdelse og samordning af et program for aktiviteter til forberedelse af opførelsen af en demonstrationsreaktor for fusionsenergi med tilhørende anlæg.

(2) Beslutning 2007/198/Euratom blev ændret ved Rådets afgørelse 2013/791/Euratom[2] med henblik på finansiering af de aktiviteter, der skal udføres af fællesforetagendet i perioden 2014-2020.

(3) I sine konklusioner af 12. juli 2010 på Kommissionens meddelelse "Status og fremtidsperspektiver for ITER-projektet"[3] anmodede Rådet Kommissionen om at undersøge og fastlægge måden, hvorpå Kommissionen, medlemsstaterne og fællesforetagende skulle udføre deres ansvar og opgaver vedrørende ITER.

(4) Der blev udarbejdet en detaljeret liste over foranstaltninger i et arbejdsdokument fra Kommissionens tjenestegrene, "Towards a robust management and governance of the ITER project"[4], der blev offentliggjort den 9. november 2010, som skulle iværksættes enten på internationalt plan, primært af ITER-organisationen, eller på europæisk plan, primært af fællesforetagendet.

(5) Efter Kroatiens tiltrædelse af Unionen den 1. juli 2013 er der behov for at ændre fællesforetagendets vedtægter for at give Kroatien stemmerettigheder i fællesforetagendets bestyrelse. Det er nødvendigt at foretage yderligere ændringer af disse vedtægter for at forbedre driften og ledelsen af fællesforetagendet. For at tage hensyn til ændringer til traktaten om oprettelse af Det Europæiske Atomenergifællesskab som følge af Lissabontraktaten er det også nødvendigt at ajourføre henvisningen til bestemmelserne om EU-Domstolen.

(6) Bestyrelsen for fællesforetagendet godkendte Kommissionens ændringsforslag til beslutning 2007/198/Euratom i overensstemmelse med fællesforetagendets vedtægter.

(7) Der bør nedsættes et administrations- og ledelsesudvalg til udarbejdelse af udtalelser og henstillinger til bestyrelsen med henblik på vedtagelse af centrale dokumenter. Dette udvalg skal også komme med råd eller henstillinger om bestemte administrative og finansielle spørgsmål på anmodning fra direktøren eller bestyrelsen. Bestyrelsen skal have beføjelse til at delegere opgaver til dette udvalg. Ethvert medlem af fællesforetagendet skal have ret til at udnævne en repræsentant til at sidde i dette udvalg.

(8) Der bør nedsættes et indkøbs- og kontraktudvalg til at give anbefalinger til fællesforetagendets direktør vedrørende tildeling af kontrakter, tilskud og lignende anliggender. Medlemmerne af dette udvalg skal udnævnes i deres personlige egenskab af bestyrelsen.

(9) Der bør nedsættes et stabsudvalg til at bistå bestyrelsen med forberedelsen af dens afgørelser. Bestyrelsen skal have beføjelse til at delegere opgaver til stabsudvalget. Medlemmer af stabsudvalget skal være bestyrelsesformanden, formændene for bestyrelsens udvalg, en repræsentant for Euratom og en repræsentant for værtsstaten for ITER (Frankrig). Bestyrelsen skal have ret til at udpege yderligere personer til stabsudvalget.

(10) I overensstemmelse med artikel 17 i traktaten om Den Europæiske Union drager Kommissionen omsorg for gennemførelsen af traktaterne og af de foranstaltninger, der vedtages af institutionerne på grundlag heraf. Derfor bør Kommissionens rettigheder styrkes for at sikre overensstemmelse mellem bestyrelsens afgørelser og EU-retten.

(11) Det er ønskeligt at oprette et netværk af udpegede organisationer inden for videnskabelig og teknologisk fusionsforskning for at sikre stabil og langsigtet forsknings- og udviklingsstøtte til fællesforetagendet baseret på viden og knowhow, der henholdsvis er udviklet i det europæiske fusionsprogram og vil blive det fremover.

(12) Det er nødvendigt at tage hensyn til de relevante bestemmelser i Europa-Parlamentets og Rådets forordning (EU, Euratom) nr. 966/2012[5] og Kommissionens delegerede forordning (EU) nr. 1268/2012[6], navnlig Kommissionens interne revisors rolle som fællesforetagendets interne revisor.

(13) Beslutning 2007/198/Euratom som ændret ved afgørelse 2013/791/Euratom sikrer finansieringen af fællesforetagendets aktiviteter i 2014-2020. Ifølge artikel 12, stk. 1, litra a), i vedtægterne for fællesforetagendet stilles bidraget fra Euratom til rådighed gennem Fællesskabets forsknings- og uddannelsesprogrammer, som vedtages i medfør af traktatens artikel 7. Denne bestemmelse bør ændres for at tage hensyn til, at finansieringen i 2014-2020 ikke længere stilles til rådighed gennem Euratom-rammeprogrammet.

(14) Det er også hensigtsmæssigt at ajourføre beslutning 2007/198/Euratom med hensyn til bestemmelserne om beskyttelse af medlemmernes finansielle interesser.

(15) Beslutning 2007/198/Euratom bør derfor ændres i overensstemmelse hermed —

VEDTAGET DENNE AFGØRELSE:

Artikel 1

Beslutning 2007/198/Euratom ændres således:

1. Artikel 5 ændres som følger:

a) I stk. 1 tilføjes følgende sætning:

"Fællesforetagende kan tildele tilskud og priser i overensstemmelse med reglerne i sin finansforordning."

b) Stk. 2 udgår.

2. Som artikel 5aa indsættes:

"Artikel 5aa

Beskyttelse af medlemmernes finansielle interesser

Fællesforetagendet sikrer, at medlemmernes finansielle interesser nyder tilstrækkelig beskyttelse, ved at udføre eller lade udføre passende interne og eksterne kontroller."

3. Artikel 9, stk. 3, affattes således:

"Domstolen har kompetence i sager anlagt mod fællesforetagendet, herunder vedrørende afgørelser truffet af dets bestyrelse, på de betingelser, der er fastsat i artikel 263 og 265 i traktaten om Den Europæiske Unions funktionsmåde."

4. Bilaget ændres i overensstemmelse med bilaget til denne afgørelse.

Artikel 2 Anvendelse

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] Rådets beslutning 2007/198/Euratom af 27. marts 2007 om oprettelse af et europæisk fællesforetagende for ITER og fusionsenergiudvikling og om tilståelse af fordele til det (EUT L 90 af 30.3.2007, s. 58).

[2] Rådets beslutning 2013/791/Euratom af 13. december 2013 om ændring af beslutning 2007/198/Euratom om oprettelse af et europæisk fællesforetagende for ITER og fusionsenergiudvikling og om tilståelse af fordele til det (EUT L 349 af 21.12.2013, s. 100).

[3] KOM(2010) 226 endelig af 4. maj 2010.

[4] SEC(2010) 1386 final af 9. november 2010.

[5] Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

[6] Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (EUT L 362 af 31.12.2012, s. 1).

BILAG

til

Forslag til Rådets afgørelse

om ændring af beslutning 2007/198/Euratom om oprettelse af et europæisk fællesforetagende for ITER og fusionsenergiudvikling og om tilståelse af fordele til det

BILAG

Bilaget ændres således:

(1) Artikel 5 ændres som følger:

(a) Overskriften affattes således:

"Organer og udvalg"

(b) Stk. 2 affattes således:

"2. Bestyrelsen bistås af administrations- og ledelsesudvalget og stabsudvalget, jf. artikel 8a og artikel 9a."

(c) Som stk. 2a indsættes:

"2a. Fællesforetagendes udvalg er administrations- og ledelsesudvalget, stabsudvalget og indkøbs- og kontraktudvalget (herefter benævnt "udvalgene")."

(d) Stk. 3 affattes således:

"3. Direktøren rådfører sig med indkøbs- og kontraktudvalget, jf. artikel 8b."

(e) Følgende indsættes som stk. 4:

"4. Bestyrelsen og direktøren rådfører sig med det tekniske rådgivende panel, jf. artikel 9."

(2) Artikel 6 ændres som følger:

(a) Stk. 3 ændres således:

i) Litra b) og c) affattes således:

"b) at oprette hjælpeorganer

c) at udpege formænd for og medlemmer af udvalgene og ethvert hjælpeorgan, der er oprettet i henhold til litra b)"

ii) I litra d) erstattes ordet "arbejdsprogrammer" med ordet "arbejdsprogram".

iii) Litra d) affattes således:

"e) at vedtage årsbudgettet (herunder de særlige dele vedrørende administrations- og personaleomkostninger) og afgive en udtalelse om årsregnskaberne"

iv) Litra n) affattes således:

"n) at godkende indgåelse af aftaler eller ordninger om samarbejde med tredjelande og med institutioner, virksomheder eller personer fra tredjelande eller med internationale organisationer med undtagelse af anskaffelsesordninger for de aktiviteter, der er fastlagt i artikel 3, stk. 1, litra b) og c), og artikel 3, stk. 2, litra a)"

v) Litra o) affattes således:

"o) at vurdere årsberetningen om fællesforetagendets gennemførelse af arbejdsprogrammet og anvendelse af ressourcer"

vi) Litra q) udgår.

(b) Stk. 6, tredje og fjerde afsnit, affattes således:

"Kommissionen kan indtage en holdning til lovligheden af bestyrelsens afgørelse inden en måned fra sagens forelæggelse for Kommissionen. Hvis denne frist ikke overholdes, anses bestyrelsens afgørelse for at gælde.

Bestyrelsen tager sin afgørelse op til fornyet overvejelse på baggrund af Kommissionens synspunkter for at sikre overholdelsen af EU-retten, hvor det er relevant."

(c) Stk. 9 og 10 affattes således:

"9. Medmindre andet er fastsat i særlige tilfælde, deltager fællesforetagendets direktør og formændene for udvalgene i bestyrelsesmøderne.

10. Bestyrelsen vedtager en forretningsorden med to tredjedeles flertal af det samlede stemmetal. Bestyrelsen vedtager en forretningsorden for udvalgene med to tredjedeles flertal af det samlede stemmetal."

(3) Artikel 7 udgår.

(4) I artikel 8, stk. 4, foretages følgende ændringer:

(a) Første afsnit affattes således:

"Direktøren sørger for, at arbejdsprogrammet gennemføres, og leder udførelsen af aktiviteter, der er nævnt i artikel 3. Direktøren forsyner bestyrelsen og udvalgene og eventuelle andre hjælpeorganer med alle de oplysninger, der er nødvendige for udførelsen af deres opgaver."

(b) I litra c) og i) erstattes ordet "arbejdsprogrammer" med ordet "arbejdsprogram".

(c) Litra j) og k) affattes således:

"j) at udarbejde andre redegørelser efter anmodning fra bestyrelsen eller udvalgene

k) at bistå bestyrelsen og udvalgene ved at stille sekretariat til rådighed"

(5) Som artikel 8a og 8b indsættes:

"Artikel 8a Administrations- og ledelsesudvalget

1. På anmodning fra direktøren eller bestyrelsen kommer administrations- og ledelsesudvalget med råd eller henstillinger om bestemte anliggender vedrørende den administrative eller finansielle planlægning af fællesforetagendet og udfører enhver anden opgave, som bestyrelsen måtte delegere til udvalget.

2. Administrations- og ledelsesudvalget udarbejder navnlig udtalelser og henstillinger til bestyrelsen om budgettet, årsregnskaberne, projektplanen, arbejdsprogrammet, ressourcebehovsplanen, stillingsplanen, planen for personalepolitikken og andre anliggender i tilknytning hertil.

3. Bestyrelsen udpeger medlemmerne af administrations- og ledelsesudvalget blandt de af medlemmerne udnævnte repræsentanter. Et af udvalgets medlemmer repræsenterer Euratom.

4. Medlemmer af administrations- og ledelsesudvalget udfører deres opgaver i fællesforetagendets almindelige interesse.

5. Administrations- og ledelsesudvalget vedtager selv sin forretningsorden, når den er godkendt af bestyrelsen.

Artikel 8b Indkøbs- og kontraktudvalget

1. Indkøbs- og kontraktudvalget giver direktøren anbefalinger om strategierne for indkøb og tilskud og tildeling af og opfølgning på kontrakter og lignende.

2. Bestyrelsen udpeger medlemmerne af indkøbs- og kontraktudvalget blandt anerkendte personligheder med professionel erfaring inden for kontrakter og indkøb. Bestyrelsesmedlemmer kan ikke sidde i indkøbs- og kontraktudvalget.

3. Medlemmerne af indkøbs- og kontraktudvalget er ikke bundet af instrukser fra nogen. De varetager deres hverv i uafhængighed.

4. Indkøbs- og kontraktudvalget vedtager selv sin forretningsorden, når den er godkendt af bestyrelsen."

(6) Artikel 9 affattes således:

"Artikel 9 Det tekniske rådgivende panel

1. Det tekniske rådgivende panel rådgiver efter behov bestyrelsen og direktøren om vedtagelsen og gennemførelsen af projektplanen og arbejdsprogrammet.

2. Bestyrelsen udpeger medlemmerne af det tekniske rådgivende panel blandt anerkendte personligheder med professionel erfaring inden for videnskabelige og tekniske emner i relation til fusion og tilhørende aktiviteter.

3. Medlemmerne af det tekniske rådgivende panel er ikke bundet af instrukser fra nogen. De udfører deres hverv i uafhængighed og i fællesforetagendets almindelige interesse.

4. Det tekniske rådgivende panel vedtager selv sin forretningsorden, når den er godkendt af bestyrelsen."

(7) Som artikel 9a indsættes:

"Artikel 9a Stabsudvalget

1. Stabsudvalget hjælper bestyrelsen med at forberede afgørelser og varetager andre opgaver, som bestyrelsen måtte delegere til det.

2. Medlemmer af stabsudvalget er bestyrelsesformanden, formændene for bestyrelsens udvalg, en repræsentant for Euratom og en repræsentant for værtsstaten for ITER. Bestyrelsen har lov til at udpege yderligere personer til stabsudvalget.

3. Formandsposten i stabsudvalget varetages af bestyrelsesformanden.

4. Medlemmer af stabsudvalget udfører deres opgaver i fællesforetagendets almindelige interesse.

5. Stabsudvalget vedtager selv sin forretningsorden, når den er godkendt af bestyrelsen."

(8) Artikel 11 affattes således:

"Artikel 11 Arbejdsprogram og ressourcebehovsplan

Direktøren udarbejder hvert år en projektplan, en ressourcebehovsplan samt detaljeret årligt arbejdsprogram og årsbudget, som forelægges for bestyrelsen."

(9) Artikel 12, stk. 1, litra a), affattes således:

"a) Bidraget fra Euratom stilles til rådighed gennem Fællesskabets forsknings- og uddannelsesprogrammer, som vedtages i medfør af traktatens artikel 7, eller i medfør af enhver anden afgørelse vedtaget af Rådet."

(10) Artikel 14 affattes således:

"Artikel 14 Årsberetning

Årsberetningen redegør for, hvordan fællesforetagendet har gennemført arbejdsprogrammet. Den skal beskrive organets virksomhed i hovedtræk og bedømme resultaterne i forhold til målsætningerne og tidsplanen samt redegøre for risikoen ved de gennemførte foranstaltninger, fællesforetagendets ressourceanvendelse og dets almindelige drift. Årsberetningen udarbejdes af direktøren, vurderes af bestyrelsen og sendes af bestyrelsen sammen med dennes vurdering til medlemmerne, Kommissionen, Europa-Parlamentet og Rådet."

(11) I artikel 15, stk. 1, andet afsnit, ændres datoen "15. juni" til "1. juni".

(12) Som artikel 15a indsættes:

"Artikel 15a Netværk med udpegede organisationer inden for videnskabelig og teknologisk fusionsforskning

1. For at fremme sine aktiviteter trækker fællesforetagendet på viden og faciliteter, som er udviklet af kompetente offentlige forskningsorganisationer, der arbejder inden for fusionsforskning og -udvikling.

2. Bestyrelsen udarbejder på forslag fra direktøren en liste, der skal offentliggøres, over kompetente organisationer, der er udpeget af medlemmerne, og som kan udføre forsknings- og udviklingsaktiviteter til fremme af fællesforetagendets opgaver, enten individuelt eller i netværk. Disse aktiviteter kan være berettigede til finansiel støtte fra fællesforetagendet.

3. Gennemførelsesordningerne for anvendelsen af stk. 1 og 2 i denne artikel sikrer åbenhed og konkurrence blandt offentlige forskningsorganisationer og fastlægges i finansforordningen og gennemførelsesbestemmelserne hertil, jf. artikel 13 og bilag III."

(13) I bilag I indsættes følgende række under Bulgarien:

"

Kroatien || 2

"

(14) Bilag II ændres således:

(a) Punkt 2 affattes således:

"2. Medlemskontingenternes samlede beløb for år n beregnes ud fra fællesforetagendets behov for administrationsressourcer det pågældende år, som vedtaget i ressourcebehovsplanen af bestyrelsen."

(b) I punkt 4 tilføjes følgende som litra c):

"c) Bestyrelsen kan opkræve yderligere betalinger fra et medlem, hvis dette medlem ikke betaler sit bidrag inden forfaldsdatoen."

(15) Bilag III ændres således:

(a) Punkt 3 affattes således:

"3. Fællesforetagendet opretter en intern revisionskapacitet."

(b) I punkt 5, litra c), erstattes ordet "arbejdsprogrammer" med ordet "arbejdsprogram".

(c) Punkt 5, litra f), affattes således:

"f) regler og procedurer for intern finanskontrol, herunder for overdragelse af beføjelser"

(d) Til punkt 5 tilføjes som litra k):

"k) regler om forvaltning af tilskud."

(e) Følgende nye afsnit tilføjes til punkt 5:

"I forbindelse med litra d) kan budgetforpligtelser for foranstaltninger, der strækker sig over mere end ét regnskabsår, fordeles over flere år med årlige trancher."

(f) Følgende indsættes som punkt 10:

"10. Fællesforetagendet vedtager bestemmelser og regler for etablering af et netværk med udpegede organisationer, jf. artikel 15a i vedtægterne. Disse regler sikrer åbenhed og konkurrence blandt offentlige forskningsorganisationer og indeholder bl.a. kriterierne for optagelse af en organisation på listen over kompetente organisationer, som er udpeget af medlemmerne."